b'\n_START_ARTICLE_\nVilniaus universiteto kiemeliai\n_START_PARAGRAPH_\nVilniaus universiteto kiemeliai\xc2\xa0\xe2\x80\x93 kiemai Vilniaus senamiestyje esan\xc4\x8diame Vilniaus universiteto centrini\xc5\xb3 r\xc5\xabm\xc5\xb3 komplekso ansamblyje. R\xc5\xabm\xc5\xb3 komplekse yra 13 kiemeli\xc5\xb3.\n_START_SECTION_\nBibliotekos kiemas\n_START_PARAGRAPH_\nBibliotekos kiemas\xc2\xa0\xe2\x80\x93 buv\xc4\x99s \xc5\xabkinis, apsuptas sen\xc5\xb3j\xc5\xb3 bibliotekos, administracijos ir Istorijos fakulteto r\xc5\xabm\xc5\xb3. Vakarin\xc4\x97je dalyje atnaujinti Prezident\xc5\xabros, buv\xc4\x99 Vyskup\xc5\xb3, r\xc5\xabmai. Iki XIX a. prad\xc5\xbeios \xc5\xa1is kiemas buvo u\xc5\xbedaras: nuo Universiteto gatv\xc4\x97s j\xc4\xaf skyr\xc4\x97 pagalbiniai Universiteto pastatai, nugriauti platinant gatv\xc4\x99. I\xc5\xa1 \xc4\x8dia \xc4\xafeinama \xc4\xaf bibliotek\xc4\x85, \xc4\xafkurt\xc4\x85 1570\xc2\xa0m. Greta\xc2\xa0\xe2\x80\x93 durys \xc4\xaf Vilniaus universiteto centrinius r\xc5\xabmus. Administracijos pastato vir\xc5\xa1uje, Astronomijos observatorijos frontone, \xc5\xa1vyti pagrindin\xc4\x97 Universiteto \xc5\xbevaig\xc5\xbed\xc4\x97\xc2\xa0\xe2\x80\x93 Saul\xc4\x97 su savo planet\xc5\xb3 palyda.\n_START_SECTION_\nSarbievijaus kiemas\n_START_PARAGRAPH_\nMotiejaus Kazimiero Sarbievijaus, garsaus XVII a. prad\xc5\xbeios Europos poeto, VU aukl\xc4\x97tinio, v\xc4\x97liau profesoriaus, kiemelis. Du lotyn\xc5\xb3 kalba i\xc5\xa1leist\xc5\xb3 eil\xc4\x97ra\xc5\xa1\xc4\x8di\xc5\xb3 rinkinius iliustravo garsus flamand\xc5\xb3 dailininkas P. P. Rubensas. Seniausias yra pietinis jo korpusas su masyviais kontraforsais\xc2\xa0\xe2\x80\x93 XVI a. Dominuoja rytinis korpusas\xc2\xa0\xe2\x80\x93 XVI\xe2\x80\x93XVIII a. \xc4\x8dia buvo ba\xc5\xbeny\xc4\x8dios klebonija, o dabar pirmame auk\xc5\xa1te\xc2\xa0\xe2\x80\x93 knygynas \xe2\x80\x9eLittera\xe2\x80\x9c, vakarin\xc4\x97je kiemo pus\xc4\x97je-Motiejaus Kazimiero Sarbievijaus memorialin\xc4\x97 lenta. \xc4\x8cia yra Filologijos fakultetas ir Lituanistikos centras. Nedidelis fontanas teikia kiemui kiek melancholi\xc5\xa1kos nuotaikos.\n_START_SECTION_\nDidysis kiemas\n_START_PARAGRAPH_\nPro Sarbievijaus kiem\xc4\x85 galima pereiti \xc4\xaf Universiteto Did\xc4\xafj\xc4\xaf kiem\xc4\x85, kuris susiformavo j\xc4\x97zuiti\xc5\xa1kojo Universiteto epochoje. Visais laikais tai buvo puo\xc5\xa1niausias ir svarbiausias Universiteto kiemas, sujung\xc4\x99s reprezentacin\xc4\x99, sakralin\xc4\x99 ir akademin\xc4\x99 funkcijas. Jame vykdavo svarbiausios Universiteto \xc5\xa1vent\xc4\x97s ir i\xc5\xa1kilm\xc4\x97s, i\xc5\xa1 jo patenkama \xc4\xaf Universiteto \xc5\xa0v. Jon\xc5\xb3 ba\xc5\xbeny\xc4\x8di\xc4\x85, ne tik pamald\xc5\xb3, bet ir vie\xc5\xa1\xc5\xb3 disput\xc5\xb3 viet\xc4\x85, taip pat \xc4\xaf Universiteto aul\xc4\x85, kurioje buvo ginami ir suteikiami bakalauro, magistro, daktaro vardai._NEWLINE_Didysis kiemas j\xc4\x97zuit\xc5\xb3 laikais d\xc4\x97l savo reik\xc5\xa1m\xc4\x97s vadintas Akademijos kiemu, Stepono Batoro universiteto laikais\xc2\xa0\xe2\x80\x93 pirmojo Universiteto rektoriaus Petro Skargos kiemu, \xc5\xa1iandien tapo ir Universiteto panteonu: renesansini\xc5\xb3 galerij\xc5\xb3, juosian\xc4\x8di\xc5\xb3 vis\xc4\x85 kiem\xc4\x85, pirmojo auk\xc5\xa1to sienose paminklin\xc4\x97mis lentomis \xc4\xafam\xc5\xbeinti Universiteto steig\xc4\x97jai, mecenatai, \xc4\xaf\xc5\xbeym\xc5\xabs mokslo vyrai. Spalvotose freskose\xc2\xa0\xe2\x80\x93 Vilniaus universiteto herbas, vyskupo Valerijono Protasevi\xc4\x8diaus, LDK vicekanclerio Kazimiero Leono Sapiegos ir kit\xc5\xb3 mecenat\xc5\xb3 portretai.\n_START_SECTION_\nObservatorijos kiemas\n_START_PARAGRAPH_\n\xc5\xa0iaurin\xc4\x97s ir vakarin\xc4\x97s \xc5\xa1io kiemo sienos antrame auk\xc5\xa1te 1977\xe2\x80\x931979\xc2\xa0m. ir 1995\xc2\xa0m. atidengtos XVIII a. freskos, vaizduojan\xc4\x8dios vyskup\xc4\x85 Valerijon\xc4\x85 Protasevi\xc4\x8di\xc5\xb3, did\xc4\xafj\xc4\xaf etmon\xc4\x85 Jon\xc4\x85 Karol\xc4\xaf Chodkevi\xc4\x8di\xc5\xb3, karalius August\xc4\x85 III ir Stanislov\xc4\x85 August\xc4\x85 Poniatovsk\xc4\xaf. Jis apsuptas arkad\xc5\xb3, kurios eina per visus tris auk\xc5\xa1tus, ta\xc4\x8diau yra u\xc5\xbem\xc5\xabrytos\xc2\xa0\xe2\x80\x93 netiko klimatas. Kiemo \xc5\xa1iaur\xc4\x97je\xc2\xa0\xe2\x80\x93 senosios universiteto observatorijos priestatas su 2 cilindriniais bok\xc5\xa1tais, kuriuos dengia nedideli kupolai (aut. M. Knakfusas) ir 2 \xc4\xafra\xc5\xa1ai lotyn\xc5\xb3 kalba: \xe2\x80\x9eTatai Uranijos (m\xc5\xabzos) namai: \xc5\xa1alinkit\xc4\x97s kasdieni\xc5\xa1ki r\xc5\xabpes\xc4\x8diai! \xc4\x8cia niekinama menka \xc5\xbeem\xc4\x97, i\xc5\xa1 \xc4\x8dia kylama \xc4\xaf \xc5\xbevaig\xc5\xbedes!\xe2\x80\x9c, \xe2\x80\x9eDr\xc4\x85sa suteikia senajam draugui naujos \xc5\xa1viesos\xe2\x80\x9c. Vakarin\xc4\x97je kiemo pus\xc4\x97je\xc2\xa0\xe2\x80\x93 seniausias universiteto pastatas, sieki\xc4\x85s ma\xc5\xbeiausiai XVI a.\n_START_SECTION_\nKonstantino Sirvydo kiemas\n_START_PARAGRAPH_\nBuvusi \xc5\xa0v. Jon\xc5\xb3 ba\xc5\xbeny\xc4\x8dios \xc5\xa1ventoriaus dalis pavadinta Konstantino Sirvydo kiemu. I\xc5\xa1 piet\xc5\xb3 pus\xc4\x97s j\xc4\x85 supa ba\xc5\xbeny\xc4\x8dia, i\xc5\xa1 ryt\xc5\xb3\xc2\xa0\xe2\x80\x93 jos zakristija. Konstantinas Sirvydas yra buv\xc4\x99s Universiteto aukl\xc4\x97tinis, vienas i\xc5\xa1 lietuvi\xc5\xb3 ra\xc5\xa1tijos pradinink\xc5\xb3. K. Sirvydas para\xc5\xa1\xc4\x97 lenk\xc5\xb3\xc2\xa0\xe2\x80\x93 lotyn\xc5\xb3\xc2\xa0\xe2\x80\x93 lietuvi\xc5\xb3 kalb\xc5\xb3 \xc5\xbeodyn\xc4\x85 \xe2\x80\x9eDictionarium trium linguarum\xe2\x80\x9c (1620\xc2\xa0m.), lietuvi\xc5\xb3 kalbos gramatik\xc4\x85, pamoksl\xc5\xb3 rinkin\xc4\xaf, pats sak\xc4\x97 pamokslus \xc5\xa0v. Jon\xc5\xb3 ba\xc5\xbeny\xc4\x8dioje lietuvi\xc5\xb3 kalba\n_START_SECTION_\nAdomo Mickevi\xc4\x8diaus kiemas\n_START_PARAGRAPH_\nKiemas vadinamas \xc4\xaf\xc5\xbeymiojo poeto Adomo Mickevi\xc4\x8diaus vardu, nes \xc5\xa1iaurin\xc4\x97je \xc5\xa1\xc4\xaf kiem\xc4\x85 supusi\xc5\xb3 r\xc5\xabm\xc5\xb3 dalyje gyveno VU Fizikos ir matematikos fakulteto dekanas, fizikos profesorius Juozapas Mickevi\xc4\x8dius. \xc4\x8cia pastog\xc4\x99 rado ir b\xc5\xabsimasis poetas pirmakursis studentas Adomas Mickevi\xc4\x8dius.\n_START_SECTION_\nMartyno Po\xc4\x8dobuto kiemas\n_START_PARAGRAPH_\nNedidel\xc4\xaf jauk\xc5\xb3 kiemel\xc4\xaf puo\xc5\xa1ia XVIII a. observatorijos pastatas su Zodiako simboliais, lotyni\xc5\xa1k\xc5\xb3 sentencij\xc5\xb3 eilut\xc4\x97mis, tarp kuri\xc5\xb3 ir \xe2\x80\x9eI\xc5\xa1 \xc4\x8dia kylame \xc4\xaf \xc5\xbevaig\xc5\xbedes\xe2\x80\x9c (Hinc itur ad astra). Vakarinio korpuso kair\xc4\x97je pus\xc4\x97je, kur buvo VU vaistin\xc4\x97 ir provizori\xc5\xb3 mokymo sal\xc4\x97, pritvirtinta memorialin\xc4\x97 lenta VU rektoriui ir observatorijos vadovui, Pary\xc5\xbeiaus MA nariui korespondentui, Londono karali\xc5\xa1kosios astronom\xc5\xb3 draugijos nariui Martynui Po\xc4\x8dobutui. Kiemelis susiformavo buvusio sodo vietoje, vakarin\xc4\x97je jo pus\xc4\x97je i\xc5\xa1lik\xc4\x99s ir gotikinis XVI a. prad\xc5\xbeios Mikalojaus Jasinskio namas.\n_START_SECTION_\nSimono Stanevi\xc4\x8diaus kiemas\n_START_PARAGRAPH_\n\xc5\xa0is kiemas pavadintas vieno i\xc5\xa1 \xc5\xbeemai\xc4\x8di\xc5\xb3 b\xc5\xabrelio student\xc5\xb3, lietuvyb\xc4\x97s, nacionalinio atgimimo \xc5\xbeadintoj\xc5\xb3, poeto ir tautosakininko vardu. Simonas Stanevi\xc4\x8dius\xc2\xa0\xe2\x80\x93 vienas i\xc5\xa1 Adomo Mickevi\xc4\x8diaus bendraam\xc5\xbei\xc5\xb3, ra\xc5\xa1\xc4\x99s ir savo k\xc5\xabryb\xc4\x85 skelb\xc4\x99s lietuvi\xc5\xb3 kalba. \xc5\xa0\xc4\xaf kiem\xc4\x85, kaip ir kitus, supa keliaauk\xc5\xa1\xc4\x8diai pastatai, kuriuose buvo profesori\xc5\xb3 butai, o dabar\xc2\xa0\xe2\x80\x93 Filologijos fakulteto auditorijos ir kabinetai. Men\xc4\x97 i\xc5\xa1puo\xc5\xa1ta dailininko R. Gibavi\xc4\x8diaus ir kit\xc5\xb3 dailinink\xc5\xb3 freskomis ir skulpt\xc5\xabromis.\n_START_SECTION_\nSimono Daukanto kiemas\n_START_PARAGRAPH_\nKiemas pavadintas pirmojo Lietuvos istorij\xc4\x85 lietuvi\xc5\xa1kai ra\xc5\xa1iusio \xc5\xa1io universiteto (1816\xe2\x80\x931822) aukl\xc4\x97tinio Simono Daukanto vardu. Atgimimo \xc5\xbeadintojas, \xc5\xa1viet\xc4\x97jas, \xc4\xafam\xc5\xbeintas dailininko R. Gibavi\xc4\x8diaus Filologijos fakulteto antrojo auk\xc5\xa1to freskose. Kiemas apsuptas \xc4\xafvairiais am\xc5\xbeiais statyt\xc5\xb3 Filologijos fakulteto pastat\xc5\xb3, pietvakari\xc5\xb3 kampe i\xc5\xa1lik\xc4\x99s vertingas renesanso stiliaus atiko fragmentas. Kiemo viduryje ve\xc5\xa1liai \xc5\xbealiuoja S. Daukanto atminimo \xc4\x85\xc5\xbeuolas, atgabentas i\xc5\xa1 S. Daukanto gimtin\xc4\x97s ir pasodintas VU 400 met\xc5\xb3 sukakties proga. Ant \xc5\xa1iaurin\xc4\x97s sienos\xc2\xa0\xe2\x80\x93 skulptoriaus R. Kazlausko sukurtas S. Daukanto horeljefas.\n_START_SECTION_\nSpaustuv\xc4\x97s kiemas\n_START_PARAGRAPH_\nSpaustuv\xc4\x97s kiemas pavadintas \xc4\x8dia veikusios pirmosios Universiteto spaustuv\xc4\x97s, 1575\xc2\xa0m. kunigaik\xc5\xa1\xc4\x8dio Mikalojaus Kristupo Radvilos-Na\xc5\xa1lait\xc4\x97lio dovanotos Universitetui, vardu. Joje i\xc5\xa1spausdintos pirmosios M. Dauk\xc5\xa1os, K. Sirvydo ir kit\xc5\xb3 autori\xc5\xb3 knygos lotyn\xc5\xb3, graik\xc5\xb3, lenk\xc5\xb3 ir kt. kalbomis. I\xc5\xa1spausdinta ir paties M. K. Radvilos \xe2\x80\x9eKelion\xc4\x97 \xc4\xaf Jeruzal\xc4\x99\xe2\x80\x9c (1601\xc2\xa0m.), sulaukusi daugelio vertim\xc5\xb3 ir leidim\xc5\xb3. M. K. Radvila organizavo Lietuvos kartografavim\xc4\x85 ir 1613\xc2\xa0m. Amsterdame i\xc5\xa1spausdino gana tiksl\xc5\xb3, gra\xc5\xbeiai iliustruot\xc4\x85 LDK \xc5\xbeem\xc4\x97lap\xc4\xaf. Kiemel\xc4\xaf supa VU bibliotekos patalpos.\n_START_SECTION_\nLauryno Gucevi\xc4\x8diaus kiemas\n_START_PARAGRAPH_\nKiemas pavadintas VU aukl\xc4\x97tinio ir profesoriaus, Civilin\xc4\x97s ir karo architekt\xc5\xabros katedros ved\xc4\x97jo, VU padalinio in\xc5\xbeinerinio korpuso ir karo mokyklos vadovo vardu. Laurynas Gucevi\xc4\x8dius\xc2\xa0\xe2\x80\x93 Vilniaus arkikatedros, Verki\xc5\xb3 r\xc5\xabm\xc5\xb3 ansamblio, daugelio kit\xc5\xb3 r\xc5\xabm\xc5\xb3 architektas, projekt\xc5\xb3 autorius ir statytojas; Tado Kosciu\xc5\xa1kos sukilimo metu\xc2\xa0\xe2\x80\x93 Lietuvos tautin\xc4\x97s auk\xc5\xa1\xc4\x8diausios tarybos narys, Vilniaus Civilin\xc4\x97s gvardijos organizatorius ir vadovas.\n_START_SECTION_\nMikalojaus Dauk\xc5\xa1os kiemas\n_START_PARAGRAPH_\nKiemas pavadintas dviej\xc5\xb3 pirm\xc5\xb3j\xc5\xb3 lietuvi\xc5\xa1k\xc5\xb3 knyg\xc5\xb3, i\xc5\xa1spausdint\xc5\xb3 LDK teritorijoje, autoriaus Mikalojaus Dauk\xc5\xa1os vardu. Tai buvo ir du pirmieji lietuvi\xc5\xa1ki vadov\xc4\x97liai studentams. M. Dauk\xc5\xa1os parengtoje \xe2\x80\x9ePostil\xc4\x97je\xe2\x80\x9c (1599\xc2\xa0m.) paskelbta jo prakalba\xc2\xa0\xe2\x80\x93 savoti\xc5\xa1kas patriotinis manifestas: \xe2\x80\x9eKurgi yra pasauly tokia menka ir niekam verta tauta, kuri netur\xc4\x97t\xc5\xb3 savo trij\xc5\xb3 lyg \xc4\xafgimt\xc5\xb3 dalyk\xc5\xb3: savo \xc5\xbeem\xc4\x97s, papro\xc4\x8di\xc5\xb3 ir kalbos? Vis\xc5\xb3 am\xc5\xbei\xc5\xb3 \xc5\xbemon\xc4\x97s vartojo savo gimt\xc4\x85j\xc4\x85 kalb\xc4\x85, r\xc5\xabpinosi jos i\xc5\xa1laikymu, gra\xc5\xbeinimu ir platinimu. N\xc4\x97ra tokios menkos tautos, n\xc4\x97ra tokio ma\xc5\xbeo \xc5\xbeem\xc4\x97s sklypo, kur nevartot\xc5\xb3 savo gimtosios kalbos\xe2\x80\x9c.'